О Лошано Габэри катар Лука
Багалыдэс амала!
Тумэ астарэн андэ васта Евангелия, о Лошано Габэри. Адава габэри одолэстар, кай дуй биня брэш палэ андэ дюняс ало о Исус Христос, кай бучёл о Кутардимари э дюняско, одолэстар, кай Ов бэшэлас амэнца, аиндэрдиелас тай сиклярэлас э манушэн, мукелас лэнги бэзя, муло андар алаи ко мануша тай дживиндило, тай одолэстар, кай Ов генэ кан авэл андэ адава дюняс. О Евангелис сас яздимэна баштутно веки опэр гречески чиб. О штар Евангелис тай книжка «О дилэс э апостоленги», сави пхукавэл катар аракхлипэ тай барипэ э кхангеряко, э пакялэнго андэ Дэл тай андэ Исус, авэра яздиматэс одолэндар, савэ пхерэнас пал Исус Христос, тай генэ э книжка «Гаравди збора» сас кидинэ екхетханэ, тай анкха джянлэ сар «Нэво Завети».
Э Евангелия, сави тумэ астарэн андэ васта, язды о врачи Лука, саво сас э Дэвлэско бутярно. Кана о Лука болдиняс пэс ко Дэл, ов уло о екх андар алаендэ кай зоралэс пакялас; ов екхараи пхерэлас э апостолеса э Павлэса кана пхерэлас аврэ дизэндэ. О Лука яздиелас о Лошано Габэри буруни э грекески э Феофилески тэ сикавэл лэски, кон чячес сас о Исус тай со Ов кердяс э манушэнги. О Лука лачес пхучляс бутэ манушэн, савэ дикхлэ о бэшыпэ тай о дилэс э Исусески опэр пху, тай кидиняс екхетханэ алаи о лила, кай дэнас ки годи Лэстар. Алаи, со ов галило, о Лука пхукавдяс андэ пэ Евангелиятэ, яздимэ машкарэ ки 60 тай 65 брэш пал ко аракхлипэ ки Христоско. Ангал ки книжка о евангелисти лачес пхукавэл катар бути э ки Иоаннески Болдимарески тай катар аракхлипэ ки Исусеско Христоско. О Лука пхукавэл катар бут дилэс андар бэшыпэ ки Кутардимареско тай тхэл лэн э пхукаимаса катар дилэс одолэ вахытескерэса. Одолэстар, со язды о Лука, сас чячипэ, тай уло оничин, кай о Дэл аякха пхэнляс.
Бахт мэ дэл о Дэл алаен, кон кердяс ярдыми тэ яздиен адая книжка тай тэ мукен ла: э переводчикенги, э редакторенги тай бутэ ромэнги, савэ дикхенас амари книжка. Бахт мэ дэл тумэн о Дэл!
Лачипэ тумэнги катар Дэл!
Патюваса,
Бутярнэ, савэ си андэ организацыя «Переводчики Библии Украины».
1
1 О бут лилэпэс тэ яздиен одолэстар, со сас машкарэ амэндэ, 2 со пхукавдило амэнги э манушэнца, савэ май ангал дикхлэ пумарэ якхенца, тай сас о иргатя э Збораки. 3 Ли мэ лилём тэ галяв алаи лачес, со сас ангал, тай тэ пхукавав туки, намлысана Феофил, алаи пал екх аврэстэ, 4 кай ту тэ галёс, со шунлян, си о чячипэ.
О миляики пхэнэл э Захариески, кай кан аракхлёл о Иоанн
5 О вахыти, кана о Ирод сас патишаи э Иудеяко, сас попази, саво бучёлас Захария, андар Авияско попазенго джемэяти, тай э ромни лэски андар порода ки Ааронески, кай бучёлас Елизавета. 6 Он ли о дуй сас чяче ангал Дэл, тай керэнас лачес алаи о пхэнлиматэс тай о тхэдиматэс э Сагбуски. 7 Лэндэ на сас пуя, э Елизавета сас бипуенги, ли о дуй он э сас пхурэ.
8 Екхвар э попазенги джемэятески э Захариескерэски ало вахыти тэ керэн хэзмэти ангал Дэл. 9 Сар екхараи керэнас, о попазя читэ жреби, тай э Захариески пэло тэ джял андэ храми ки Сагбуско, тэ тхарэл чяря, савэ кхандэн. 10 О вахыти, кана тхарэлас о чяря, савэ кхандэн, андэ бар бут мануша пхэнэнас э Дэвлэски. 11 Бирдэн о Захария дикхляс э миляикес э Сагбускерэс, саво сас тэрдо катар прави риг ки алтарески, катэ тхарэнас о чяря, савэ кхандэн. 12 Кана о Захария дикхляс лэс, ов шашты тай трашанило. 13 О миляики пхэнляс лэски:
— Ма траша, Захария, О Дэл шунляс то мангипэ. Тэ ромнятэ ки Елизавета кан овэл чяво, тай ту кан тхэс лэс Иоанн. 14 То ило кан пхэрдёл бахт тай лош, тай о бут кан лошазэн, кай ов аракхлило, 15 вай ов кан овэл баро ангал Сагбус. Ов на кан пиел винас тай нисавэ матимаски пииматэс. Дага ангал отхэ, сар ов кан аракхлёл, ов кан овэл пхэрдо Шужэ Духоса. 16 Бутэ израильтянен ов кан анэл палэ ко Сагбус, лэнги Дэвлэстэ. 17 Ов кан авэл ангал Сагбус андэ духос тай андэ зор ки Илияски, тэ болдэл о илэ э дадэнги ко пуя, ай савэ на тхэн кан — ко годявэрипэ ки чяче манушэнго, тай кан гортярэл э дюняс ангал отхэ, кай кан авэл о Сагбус.
18 О Захария пхучляс э миляикес:
— Сар мэ тэ галяв, кай адава кан овэл? Вай мэ сом пхуро, тай э ромни минри барэ брэшэнги.
19 О миляики пхэнляс:
— Мэ — о Гавриил, кай тэрдо ангал Дэл, тай мэ бичялдо тэ зборизав туса, тай тэ пхэнав туки адава лошано габэри. 20 Ай анкха андар одолэстэ, кай ту на пакянилян мэ зборэнги, савэ кан овэн пумаро вахыти, ту сакави кан овэс тай нащи кан зборизэс джи одолэ вахытески, бискай адава на кан овэл.
21 Ай адава вахыти о мануша ишандиенас э Захариес тай шаштиенас, соски ов аякха бут вахыти на никлёл андар храми. 22 Кана о Захария никлисто, ов нащи зборизэлас. Алаи галилэ, кай андэ храми лэски со-то сикавдило. Ов камэлас тэ зборизэл лэнца вастэнца, тай ачёлас сакави.
23 Кана о деса бытылар лэски попазески бутяко, о Захария ало кхерэ. 24 Андар набут вахытестар лэски ромни э Елизавета насвалили пуёстэ тай пандж чён на никлёлас андар кхер. 25 Ой пхэнляс:
— Аки со кердяс манги о Сагбус, кана мангляс тэ лэл опрал мандэ о ладжяво ангал мануша!
О габэри, кай кан аракхлёл о Исус
26 Кана э Елизавета сас шовто чён насвали пуёстэ, о Дэл бичялдяс миляикес э Гавриилес андэ галилейски диз, кай бучёл Назарет, 27 ки чяй, кай бучёлас Мария. Э Мария сас манглярди э Иосифеса, андар порода ки Давидески. 28 О миляики ало латэ тай пхэнляс:
— Сэлями туки, дини мила! Туса о Сагбус!
29 Э МариЯ адала зборэс бут шаштэрдылар, тай ой тюшундиелас, со адава сас асавко сэлями. 30 О миляики пхэнэлас:
— Ма траша, Мариё, вай о Дэл кердяс туки мила! 31 Ту кан насвалёс пуёстэ тай кан аракхлёл тутэ Чяво, тай кан тхэс Лэс Исус. 32 Ов кан овэл баро, тай Лэски кан пхэнэн о Чяво э Уче Дэвлэско. О Сагбус Дэл кан дэл Лэс о трони э Давидеско, саво андар Лэски папудэндэ, 33 тай Ов кан овэл Патишаи опэр кхер ки Яковеско алаи о вахытя, тай Лэско Патишайлыки на кан бытиел.
34 — Сар адава кан овэл? — пхучляс э Мария ко миляики. — Вай мэ дага на сомас муршэса.
35 Ай о миляики пхэнляс лаки:
— О Шужо Духос кан авэл опэр тутэ, тай тут кан учярэл э зор э Уче Дэвлэски. Оничин о Пуёс о Шужо, Саво кан аракхлёл тутэ, кан бучёл о Чяво э Дэвлэско. 36 Аки ли ти тухумиса э Елизавета, ли латэ кан аракхлёл чяво опэр пхуримастэ. Латар пхэнэнас, кай ой си бипуенги, ами ой си шовто чён насвали пуёстэ. 37 Э Дэвлэски нанай ништо, со нащи керэл.
38 — Мэ иргатинка э Сагбуски, — пхэнляс э Мария, — мэ овэл алаи манца аякха, сар ту пхэнлян.
Тай о миляики мукляс ла.
Э Мария авэл ки Елизавета
39 Пал адалэстэ э Мария кидиняспэс тай сигярдяс андэ диз, кай сас андэ горадэс ки Иудеяки. 40 Ой диняс андэ кхер ки Захариеско тай диняс сэлями э Елизаветаса. 41 Кана э Елизавета шунляс о сэлями э Марияко, о пуёс андэ латэ читяспэс; э Елизавета пхэрдяс Шужо Духос, 42 тай ой бэбэряса пхэнляс:
— Махтадимэ ту машкарэ ко джювля, тай махтадимэ о Пуёс, Савэс ту пхеравэс! 43 Катар манги асавко, кай мандэ али э дай мэ Сагбуски? 44 Кана мэ шунлём то сэлями, о пуёс андэ мандэ читяспэс катар лош. 45 Бахтали э джювли, сави пакянили, кай кан овэл одова, со пхэнляс о Сагбус!
46 Э Мария пхэнляс:
— Мо ило махтадиел э Сагбус,
47 тай о ило минро лошазэл катар Дэл,
о Кутардимари минро,
48 вай Ов дикхляс,
кай ивашы Лэски иргатинка.
Акана алаи о породэс кан пхэнэн манги бахтали,
49 андар одолэстэ, кай о Зорало Дэл кердяс асавки бари дила манги!
Лэско нав шужо!
50 Катар порода ки порода Ов керэл мила одолэнги,
кон трашал Лэстар!
51 Лэски вастэса кердэ барэ дилэс:
Ов кердяс каипи э фалаки илэнгерэн,
52 читяс э зоралэн лэнги тронестар
тай ваздиняс э ивашэн!
53 Ов чялярдяс лачимаса э бокхалэн,
ай э барвалэн бичялдяс чючен.
54 Ов кердяс ярдыми Пэ иргатески э Израилески,
тай на бристэрдяс Пи збора,
кай диняс амарэ дадэн, —
55 тэ овэл миласа ко Авраам
тай кон аракхлило лэстар алаи о вахытя.
56 Э Мария сас ки Елизавета паш ко трин чён тай дэчи али палэ кхерэ.
Аракхлило о Иоанн Болдимари
57 Кана ало о вахыти, ки Елизавета аракхлило чяво. 58 Лаки комшудэс тай о тухумя шунлэ одолэстар, кай о Сагбус кердяс лаки бари мила, тай лошазэнас екхетханэ ласа. 59 Ко охтото дес алэ, тэ керэн э пуёски абрезания, тай манглэ тэ тхэн лэс, сар э дадэс, Захария. 60 Ай э дай пхэнляс:
— На! Ов кан бучёл Иоанн.
61 Лаки лилэ тэ пхэнэн:
— Та вай машкарэ тумарэ тухумендэ нанай никхон асавке навэса!
62 Он лилэ вастэнца тэ пхучен ко дад, сар би ов мангелас тэ тхэл пэ чявэс. 63 О Захария мангляс пхалёри тэ яздиел, тай э шаштимаски алаенгерэски, язды: «Лэско нав Иоанн».
64 Одова жэ сагати ов генэ лиляс тэ зборизэл, махтадиелас э Дэвлэс. 65 Алаи э комшудэн лиляс траш, тай о габэри адалэстар, со уло, накхло алаи о горадэс э Иудеяки. 66 Алаи, кон шунляс адалэстар, тюшундиенас андэ пумарэ илэндэ:
— Кон кан овэл адава пуёс? — вай о васт э Сагбуско сас лэса.
О Захария пхэнэл збора катар Дэл
67 О Шужо Духос пхэрдяс э Захариес, э дадэс э Иоаннескерэс, тай ов лиляс тэ пхэнэл, сар прароки:
68 — Махтадимэ о Сагбус, о Дэл э Израилеско,
Саво ало Пэ дюнястэ, покиндяс тай кутарды лэс!
69 Ов ваздиняс амэнги Кутардимарес
андар кхер Пэ иргатестар ко Давид,
70 сар Ов чёктан динясас збора
андар Пэ шужэ прарокендэ,
71 кай Ов кан кутардиел амэн катар душманя
тай катар васт одолэнгерэндар, кон на дэхэл амэн.
72 Аякха Ов кердяс мила амарэ папудэнги
тай на бристэрдяс По шужо завети,
73 совля, савэ Ов халяс амарэ дадэски э Авраамески:
74 кан кутардиел амэн катар васта амарэ душманенги,
тай амэ битрашако тэ керас иргатлыки Лэски,
75 тэ бэшас ангал Лэстэ андэ шужымастэ тай андэ чячимастэ
алаи о деса амарэ бэшымаски!
76 Ай ту, пуёс, кан бучёс прароки э Уче Дэвлэско
тай кан джяс ангал Сагбус, тэ гортярэс Лэски дром,
77 тэ пхукавэс Лэски дюняски,
кай о кутардипэ авэл, кана о бэзя муклён.
78 Амаро Дэл милако,
Ов кан бичялэл амэнги опрал, Сабахтутно Ярэки
79 тай кан дэл ярэки одолэн,
савэ бэшэн андэ тэмина тай андэ траш ангал мэрипэ,
тай кан болдэл амарэ пинрэ ко дром ки лачимаско!
80 О Пуёс барёлас тай зоралёлас духоса. Ов бэшэлас ки ливади джи одолэ вахытески, сар на сикавдяспэс ангал мануша ки Израилески.