37
О сунэ э Иосифески
1 О Яков бэшэлас андэ одолэ пхуятэ, катэ бэшэлас лэско дад, ки пху Ханаан.
2 Аки о пхукаипэ катар Яков тай лэски пуендар.
О Иосиф, савэски сас дэшуэфта брэш, чярярэлас о атарэс э бакрэнца екхетханэ пэ пхралэнца — э Билхаки тай э Зилпаки чявэнца, э ромненги э Иосифески дадэски. О Иосиф пхукавэлас пэ дадэски налачё пэ пхралэндар.
3 О Израиль дэхэлас э Иосифес бут алаи аврэ чявэндар, вай ов аракхлило лэски опэр пхуримастэ. О Израиль кердяс лэски бут шукара савутя. 4 Кана о пхрала дикхлэ, кай о дад дэхэл лэс бут, ниш лэн алаен, он на дэхлэ лэс тай нащи лачимаса зборизэнас лэса.
5 Екхвар о Иосиф дикхляс суно. Ов пхукавдяс лэстар пэ пхралэнги, тай он на дэхлэ лэс май бут. 6 Аки со ов пхэнляс лэнги:
— Шунэн, со суно мэ дикхлём. 7 Амэ пхандасас о снопя гив ки ливади, тай бирдэн мо снопи ваздиняспэс тай гортярдяспэс, ай тумаро снопя тэрдило агорял лэстэ тай бангилэ.
8 О пхрала пхэнлэ лэски:
— Та со, ту кан овэс патишаи опэр амэндэ? Та со, амэ кан овас тутэ иргатя?
Тай он май бут холясаилэ опэр лэстэ андар лэско суно тай андар адава пхукаипэ.
9 О Иосиф дикхляс генэ екх суно тай генэ пхукавдяс лэстар пэ пхралэнги:
— Шунэн, мэ дикхлём генэ екх суно: кай манги бангило о кхам, о чюнут тай о дэшуекх чергэня.
10 Ов пхукавдяс о суно на екх пэ пхралэнги, ами ли пэ дадэски, тай о дад холясаило лэски:
— Со суно адава ту дикхлян? Та со, мэ, ти дай тай тэ пхрала чячес кан авас тай кан бангяс туки джи ки пху?
11 О пхрала кизгандиенас лэс, ай о дад тюшундиелас адалэстар.
О пхрала бикнэн э Иосифес
12 О пхрала гелэ тэ чярярэн атарэс пэ дадэски ко тхана андэ Шэхем, 13 тай о Израиль пхэнляс э Иосифески:
— Ту джянэс, кай тэ пхрала чярярэн о атарэс паш ко Шэхем. Мэ мангав тэ бичялав тут лэндэ.
— Мэ газыри, — пхэнляс о Иосиф.
14 О дад пхэнляс лэски:
— Джя дикх, алаи лачё тэ пхралэнца тай э атарэнца, тай эла пхэн манги.
Ов пхэнляс лэски адава ки ливади Хеврон, тай о Иосиф гело андэ Шэхем. 15 Отхэ ов родэлас ко ливадя, бискай на дикхляс лэс мануш тай пхучляс лэс:
— Со ту родэс?
16 Ов пхэнляс:
— Мэ родав мэ пхралэн. Мангав тут, пхэн манги, катэ он чярярэн пумарэ атарэс?
17 — Он гелэ атхар, — пхэнляс о мануш. — Мэ шунлём, сар он зборизэнас: «Гадэн андэ Дотан».
О Иосиф гело пал пэ пхралэндэ тай аракхляс лэн ко Дотан. 18 Он дикхлэ лэс дурал, тай ангал отхэ, сар ов пашыло лэндэ, зборисаилэ тэ мударэн лэс.
19 — Аки авэл одова, саво дикхел сунэ! — пхэнлэ он екхаврэски. 20 — Элан мударас лэс тай тэ чяс андэ шуки ханинг, ай амарэ дадэски пхэнаса, кай лэс халяс вэшэско гайвани. Дэчи кан дикхас, со кан никлёл андар лэски сунэндэ.
21 Ай о Рувим шунляс тай кутарды лэс лэндар, пхэнляс:
— На, на кан мударас лэс. 22 Ма чёрэн рат. Чен лэс андэ акая ханинг атхэ, андэ ливади, ай ма ваздэн опэр лэстэ тумаро васт.
О Рувим мангляс тэ кутардиел лэс лэндар тай тэ анэл ко дад.
23 Кана о Иосиф пашыло пэ пхралэндэ, он пхаравдэ опрал лэстэ о савутя — одола, савэ сас багалыс сивдэ, — 24 тай читэ лэс андэ ханинг. Э ханинг сас чючи, би панески.
25 Дэчи он бэшлэ тэ хан, тай дикхлэ каравани э измаильтяненго, кай авэл андар Галаад. Лэнги камилэс сас пхэрдэ чяренца, бальзамеса тай мирраса*, савэ он гелэнас андэ Египти.
26 О Иуда пхэнляс пэ пхралэнги:
— Со файдас амэнги, амэ тэ мударас амарэ пхралэс тай кан гаравас адава? 27 Зиядэ тэ бикнас лэс э измаильтяненги тай тэ на ваздас опэр лэстэ амарэ васта; вай ов амаро пхрал, амаро тэни тай рат.
О пхрала пхэнлэ лачё. 28 Кана о мадианскя бикинимаря накхенас пашал, о пхрала никалдэ э Иосифес андар ханинг тай бикиндэ э измаильтяненги бишэ рупунэ которэнги. О измаильтяня лилэ лэс тай гелдэ андэ Египти.
29 Кана о Рувим ало ки ханинг, ов дикхляс, кай о Иосиф отхэ нанай, тай пхаравдяс опэр пэстэ о савутя. 30 Ов ало пэ пхралэндэ тай пхэнляс:
— О чяворо отхэ нанай! Кай манги акана тэ гарававман?
31 Дэчи он лилэ о савутя э Иосифески, чиндэ бузнэс тай макхлэ о савутя рат. 32 Он гелдэ о багалыдэс сивдэ савутя пумарэ дадэски тай пхэнлэ:
— Аки со амэ аракхлям. Дикх, на о савутя адава тэ чявэски?
33 Ов пэнджярдяс лэн тай диняс бэбэря:
— Адава о савутя мэ чявэски! Лэс халяс вэшэско гайвани! Эйами, о Иосиф сас джирдимэ котора!
34 О Яков пхаравдяс опэр пэстэ о савутя, урявдяс гонэски савутя тай бут дес ровэлас пэ чявэски. 35 Алаи лэски чявэ тай чяя алэ тэ аядиен лэс, ай ов на мангелас тэ аядиен лэс, пхэнэлас:
— На, мэ аякха андэ касывэтестэ, тай кан джяв андэ дюняс ки мулэнго, мэ чявэстэ.
Аякха о дад ровэлас пэ чявэски.
36 Ай о мадианитяня одова вахыти бикиндэ э Иосифес андэ Египти э Потифарески, э фараонески ярдымарески, саво сас лэстэ баро опэр барэ.
* 37:25 Мирра (ладан) — лачё смолас, саво аракхенас андэ кущёки ки Аравия.