27
О Яков хохаимаса лэл пэ дадэстэ алгыштима
1 Кана о Исаак пхурило тай о якха лэски на дикхенас, ов диняс икос э Исавес, пэ барэ чявэс, тай пхэнляс лэски:
— Мо чяво!
— Мэ атхэ, — пхэнляс о Исав.
2 О Исаак пхэнляс:
— Мэ ужэ пхуро, тай на джянав о дес мэ мэримаско. 3 Лэ то мултуки — тэ стриладэс тай то луки — тай никлё андэ ливади тэ аракхес манги гайванен. 4 Тав манги хапэ, саво мэ дэхав, тай ан манги тэ хав, тэ алгыштияв тут ангал мэ мэримастэ.
5 Э Рэвэка шунляс, сар о Исаак зборизэлас пэ чявэса э Исавеса. Кана о Исав гело ки ливади тэ мударэл тай тэ анэл гайванес, 6 э Рэвэка пхэнляс пэ чявэски э Яковески:
— Мэ шунлём, сар то дад пхэнляс тэ пхралэски э Исавески: 7 «Ан гайванес тай тав манги дамлыс хапэ, мэ тэ алгыштияв тут ангал Сагбус Яхвэ, бискай мэрав». 8 Шун ман лачес, мо чяво, тай кер, сар мэ кан пхэнав. 9 Джя ки атара тай ан манги до зиядэ бузнорэн, тэ керав мэ дамлыс хапэ тэ дадэски, асавко, сар ов дэхэл. 10 Дэчи гел лэс тэ дадэстэ, ов кан хал тай кан алгыштиел тут ангал пэ мэримастэ.
11 О Яков пхэнляс э Рэвэкаки, пэ дэяки:
— Вай мо пхрал о Исав алаи балало, ай мандэ э моркхи би балэнги. 12 Ами, мо дад тэ сыладиела ман? Мэ кан овав ангал лэстэ хохавно тай кан лав опэр мандэ арманя, ами на алгыштима.
13 Э дай пхэнляс лэски:
— О арманя мэ овэн опэр мандэ, мо чяво, ай ту кер, сар мэ пхэнав: джя тай ан бузнорэн.
14 Ов гело, лиляс э бузнорэн тай андяс лэн пэ дэятэ, тай ой тавдяс дамлыс хапэ, асавко, сар дэхэл о дад. 15 Дэчи э Рэвэка лиляс о лаче савутя пэ барэ чявэски э Исавески, савэ сас латэ андэ кхер, тай урявдяс опэр тикно, опэр Яков, 16 ай лэски васта тай э мэн, катэ нанай бала, учярдяс э бузнорэнги моркхяса. 17 Дэчи ой диняс пэ чявэс э Яковес дамлыс хапэ тай манро, савэ тавдяс. 18 Ов ало пэ дадэстэ тай пхэнляс:
— Мо дад!
— Аки мэ, — пхэнляс одова. — Ту саво андар мэ чявэндэ?
19 О Яков пхэнляс пэ дадэски:
— Мэ — о Исав, то баштутно. Мэ кердём, сар ту пхэнлян. Мангав, ваздэтут, бэш тай ха мэ гайванен, ту тэ алгыштиес ман.
20 О Исаак пхучляс пэ чявэс:
— Сар ту аракхлян лэн аякха чяльти, мо чяво?
— То Сагбус о Яхвэ диняс ман лачипэ, — пхэнляс ов.
21 О Исаак пхэнляс э Яковески:
— Пашо пашэ, мэ тэ сыладияв тут, мо чяво, чячес ту мо чяво о Исав я на.
22 О Яков пашыло пашэ пэ дадэстэ ко Исаак, саво сылады лэс тай пхэнляс:
— О сэси — сар ко Яков, ай о васта — сар ко Исав.
23 Ов на пэнджярдяс лэс, вай о васта лэстэ сас балалэ, сар ко Исав, тай ов алгышты лэс.
24 — Чячес ту мо чяво о Исав? — пхучляс о Исаак. Ов пхэнляс:
— Ва, адава мэ.
25 О Исаак пхэнляс:
— Мо чяво, ан манги то хапэ пашэ, тай мэ кан хав, ай дэчи кан алгыштияв тут.
О Яков диняс лэс о хапэ, тай ов халяс, андяс винас тай ов пиляс. 26 Дэчи лэско дад о Исаак пхэнляс лэски:
— Пашо, мо чяво, тай чюмидэ ман.
27 Ов пашыло тай чюмидиняс лэс, тай пхэнляс:
— Вай, мо чяво кхандэл, сар кхандэл э ливади, сави алгышты о Сагбус о Яхвэ.
28 О Дэл мэ дэл тут катар булутенго пани
тай катар имиша ки пхуяки,
бут гив тай тэрно винас.
29 О породэс мэ керэн туки иргатлыки,
тай дюнядэс мэ бангён туки.
Ов сагбус опэр тэ пхралэндэ,
тай мэ бангён ангал тутэ о чявэ тэ дэякерэ.
Мэ диндёл арманя одова,
саво дэл тут арманя,
ай кон алгыштиел тут,
мэ овэл алгыштимэ.
30 Сар о Исаак бытэрды тэ алгыштиел тай о Яков никлисто пэ дадэстар, ало катар астардипэ лэско пхрал о Исав. 31 Ли ов тавдяс дамлыс хапэ тай андяс пэ дадэски. Ов пхэнляс лэски:
— Дадэ, ваздэтут, бэш тай ха мо хапэ, ай дэчи алгыштие ман.
32 Лэско дад о Исаак пхучляс:
— Кон ту?
— Мэ то чяво, — пхэнляс ов, — то баштутно, о Исав.
33 О Исаак алаи изранило тай пхэнляс:
— Кон эсас одова, саво мудардяс гайванес тай андяс манги? Мэ халём лэс ангал отхэ, кай ту алян, тай алгыштым лэс. Ов акана да кан овэл алгыштимэ!
34 О Исав шунляс о зборэс пэ дадэски, лачес диняс бэбэря тай пхэнляс пэ дадэски:
— Алгыштие ли ман, дадэ!
35 Ай одова пхэнляс:
— То пхрал ало ярамазлыкеса тай лиляс тутар о алгышы.
36 О Исав пхэнляс:
— На чячимаса ов тхэдо Яков*? Дувар ов хохавдяс ман: лиляс мо баштутно аракхлипэ, акана ли мо алгышы!
Тай пхучляс:
— На ачило тутэ алгышы ли манги?
37 О Исаак пхэнляс э Исавески:
— Мэ кердём лэс сагбус опэр тутэ, тай алаи лэски тухумен динём лэстэ тэ овэн иргатя, тай башладым лэс манрэса тай тэрнэ винаса. Со камэл мэ акана тэ керав туки, мо чяво?
38 О Исав пхэнляс пэ дадэски:
— Тутэ екх алгышы си, дадэ? Алгыштие ли ман, мо дад!
О Исав лачес руно. 39 Лэско дад о Исаак пхэнляс лэски:
— Кан овэл то бэшыпэ
дур катар имиша ки пхуяки,
дур катар пани ки булутенго опрал.
40 Ту кан бэшэс камаса
тай кан керэс иргатлыки тэ пхралэски.
Кан авэл вахыти, кана ту кан ваздиндёс,
ту кан чес лэско пхарипэ опрал тэ мэнятэ.
О Яков нашэл ко Лаван
41 О Исав гаравдяс холи опэр Яков андар алгыштима, саво диняс лэс о дад, тай пхэнляс пэски: «О деса э роимаски пал мэ дадэстэ пашэ — дэчи мэ кан мударав мэ пхралэс э Яковес».
42 Э Рэвэкаки пхэнлэ, со пхэнляс лако баро чяво о Исав, тай ой бичялдяс пал тикно чяво, пал Яков, тай пхэнляс лэски:
— То пхрал о Исав тюшундиел тэ мударэл тут. 43 Мо чяво, кер, сар кан пхэнав: чяльти праста андэ Харан мэ пхралэстэ ко Лаван. 44 Бэш лэстэ саво-то вахыти, бискай на кан тэныкизэл э холи тэ пхралэски. 45 Кана э холи тэ пхралэски кан тэныкизэл тай ов кан бристэл одова, со ту кердян лэски, дэчи мэ кан бичялав тэ пхэнэн туки, кай камэл тэ авэс палэ. Соски манги тэ нашавав тумэн э дон андэ екх дес?
46 Дэчи э Рэвэка пхэнляс э Исаакески:
— Мэ бэшымаски на лошазав андар адалэ чяяндэ ки хетеенги. О Яков тэ лэла пэски ромня аканутнэ джювля, асавкя хетеянка, дэчи соски мэ тэ бэшав?
* 27:36 Авг. евр. нав «Яков» («акев» – патум) шунлёл сар збора «якав» («ов лиляс патуматар» я «ярамазлыкеса хохавдяс»).